《竹珊以滇南方伯抗疏为伊犁参赞壮哉行也歌以送之》
清代·锡缜

壮志纵横九万里，葱岭滇池咫尺耳。抗疏千言达帝阍，不为方伯为将军。

将军投笔据鞍笑，班生未老贾生少。整顿乾坤济时手，会涤九川宅四隩。

讲求兵法常山蛇，变幻名场君子豹。宁从绝域凿凶门，肯傍贪泉开饭窖。

我朝有造西陲西，为城康居国车师。不消冰雪成道路，无边沙碛相驱驰。

穷荒大漠版图共，蠉蠕喘喙言笑嘻。六合如人及其壮，气之所贯神与随。

将军将军气如虹，武功可救文治穷。不者何为投袂起，欲以将洗吏之耻。

只今圭瓒锡旬宣，虎拜祝天千万年。九重夜半虚前席，西顾何如聚米山。

作者简介：满洲正蓝旗人，博尔济吉特氏，原名锡淳，字厚安，号渌矼。咸丰六年进士。由户部郎中授江西督粮道，为驻藏大臣。乞病归。工书，善诗文。有《退复轩诗文集》等。